《东流江水篇》
明代·黄佐

东流江水西飞燕，只愿无事长相见。咫尺应须论万里，可惜刻相随更箭。

忆献三赋蓬莱宫，声价欻然来向东。喜得与子长夜语，意匠惨澹经营中。

年年至日长为客，目脂面药随恩泽。此时与子空归来，鸿飞冥冥日月白。

孤城西北起高楼，伐木丁丁山更幽。青鞋布袜从此始，长歌短咏还相酬。

钟鼎山林各天性，后来况接才华盛。青眼高歌望吾子，苍苔浊酒林中静。

冬至阳生春又来，亦知穷愁安在哉。江上被花恼不彻，安得健步移远梅。

梅花欲开不自觉，细推物理须行乐。玉垒浮云变古今，瑶台侍臣已冥寞。

君不见周南太史公，凡今谁是出群雄。词源倒流三峡水，胡为见羁虞罗中。

君不见西蜀杜陵老，多才依旧成潦倒。且尽清尊恋物华，不知明月为谁好。

高视乾坤又可愁，尊前还有锦缠头。缘云清切歌声上，多暇日陪骢马游。

紫衣将炙绯衣走，饔人受鱼校人手。忆昨邀欢乐更无，此曲秖应天上有。

箫鼓哀吟感鬼神，回风飒飒吹沙尘。合欢却笑千年事，白水青山空复春。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。